***Приложение 4***

***УКАЗАНИЯ ЗА ИЗГОТВЯНЕ НА ПРЕДЛОЖЕНИЯТА ЗА ПРИЕМА***

Изготвянето на предложенията за държавен план-прием за 2024-2025 учебна година се основава на следните политики:

* Броят на паралелките, в които ще се предложи прием след завършено основно образование трябва да е пропорционален на броя на завършващите VII-ми клас ученици в съответната област през учебната година, за която се планира приема, при запазване на постигнатата пълняемост на паралелките. С оглед възможността за реализиране на прием по защитени професии или професии с очакван недостиг на пазара на труда, които имат по-ниска пълняемост, предлаганият брой паралелки може да бъде завишен с 2%. Няма да се толерира формиране на паралелки с брой ученици над максималния в случай, че има закрити нереализирани паралелки от държавния план-прием на територията на населеното място;
* Броят на местата за обучение по професии трябва да постигне минимум зададената целева стойност в проценти, като националната цел е устойчиво поддържане на съотношение 60%:40% в полза на професионалното образование. Областите Кърджали, София-град, Смолян и Шумен се очаква в рамките на следващите 3 години да се доближат до националното съотношение. Зададените целеви стойности са съпоставими с тези от миналата година с оглед постигане на устойчивост.
* Броят на местата за обучение по STEM профили и професии трябва да достигне минимум зададената целева стойност, като на национално ниво целта е да се поддържа устойчивост на съотношението 60%:40% в полза на STEM обучението. Изключение от зададената целева стойност се допуска само в региони, в които има големи заявки от работодатели за обучение по професии, които не са в областта на STEМ, но са структуроопределящи за местната икономика. Зададените целеви стойности са съпоставими с постигнатите през миналата година, като е определен минимален целеви процент, равен на минималния процент, достигнат през миналата година – 52%.
* На национално ниво се очаква постепенно доближаване на пропорционалното разпределение на приема по професии по икономически сектори да се доближи до разпределението на заетите лица в съответните сектори в реалната икономика. Съществуващото съотношение за 2023/24 година (фиг.1) трябва да бъде изменено, като област „Изкуства“ се сведе до 1%, като се вземат предвид и учениците, обучаващи се в училищата по изкуства на територията на съответната област, „Туризъм и услуги“ се доближи към 10%, за сметка на секторите „Техника“ и „Строителство“.

фиг.1

* При предлагане на прием по професии в област „Изкуства“ следва да бъдат представени точни описания на материалната база на училището, както и документи на правоспособен учител по професионална подготовка, завършил специалност от висшето образование, съответстваща точно на заявената за обучение специалност, както и заявки от работодатели за осигуряване на работни места за практика.
* В процеса на планиране на държавния прием на първо място се предприемат необходимите действия за изпълнение на заявките, постъпили от работодателите. При заявка за обучение по професия с първа СПК, ако няма подходящи паралелки с обучение до Х-ти клас, се планира професията с втора или трета степен на професионална квалификация, която позволява след Х-ти клас придобиване на заявената квалификация.
* След изпълнение в максимална степен на постъпилите заявки от работодатели се планират останалите паралелки при спазване на зададените целеви стойности;
* Прием по професия в средно училище в населено място/район, в което има професионална гимназия, се разрешава само, ако бъде представен писмен отказ от директора на професионалната гимназия да предложи заявената от работодателите професия или при изрична заявка от работодатели, в която се посочва желаното училище-партньор.
* При утвърждаване на заявката за държавен план-прием по професии, постъпила от директорите на училища, РУО проверява капацитета на работодателите за осигуряване на практическото обучение на учениците, като максималния допустим брой заявени места за прием не може да надвишава 50% от заетите във фирмата.